Jon Herwig Carlsen

Jon Erling Herwig Carlsen (1937–2022) var en norsk sportsjournalist, sportskommentator og programleder som var ansatt i NRK i 40 år.  

Carlsen var ansatt i NRK fra 1967 til 2007 og som frilanser til 2012. Han kommenterte skiskyting, langrenn, skihopping, ishockey, motorsport, seiling, padling, roing, sykling og curling, og var programleder for sports- og trafikksendinger i fjernsynet.Thor Gjermund Eriksen og Egil Sundvor: En ekte TV-legende har gått bort - Minneord i Aftenposten 29. april 2022

 Biografi 
 Bakgrunn 
Carlsen vokste opp på Kampen i Oslo. Han utdannet seg som lærer og arbeidet som lærer på Kampen skole. Han var også norgesmester i ishockey og håndball, ble junior­norgesmester i ishockey i 1955 med Gamlebyen IF og norgesmester i håndball utendørs i 1962 og innendørs i 1963 med Grønland Idrettsforening.Kampen Historielag - Jon Herwig Carlsen, besøkt 9. februar 2013. Carlsen flyttet etterhvert til Asker og var fast speaker under Asker Fotball herrelags hjemmekamper på Føyka stadion.

 NRK-karrieren 
Carlsen begynte i NRK TV som trafikkmedarbeider i 1967Aftenposten, 21. juni 1967 og ledet programmet Trafikkposten som sitt første oppdrag for rikskringkasteren. Han gikk deretter over i sportsavdelingen i NRK. Carlsen kommenterte også ishockey, motorsport (blant annet Formel 1), seiling, padling, roing, sykling og curling for NRK, og var programleder for sportssendingene i fjernsynet. I tolv år kommenterte Carlsen skihopp sammen med Arne Scheie. 

Carlsen kommenterte langrenn og skiskyting i OL og VM fra 1970-tallet. Før Kjell Kristian Rike ble langrennskommentator, kommenterte Carlsen som regel langrenn sammen med Rolf Hovden. Frem til 2008 kommenterte han sammen med Rike. Etter at Rike døde i 2008 ble Andreas Stabrun Smith hans kommentatormakker i skiskyting. Carlsen hadde sin siste sending som skiskytterkommentator 18. mars 2012, som var sesongavslutning.Her er utøvernes Herwig-hyllest. NRK (18. mars 2012) Senere samme år kommenter han seiling under OL i London 2012. 

Carlsens opplesning av limericker ble en del av hans signatur som kommentator. «Nordigarden», som er et pseudonym som benyttes av Per Nørgaard Sørensen, var limerick­leverandør for Carlsen på hobbybasis. Samarbeidet begynte i forbindelse med OL på Lillehammer i 1994. Sammen gav de ut boken Poeski for sportsidioter: En reise fra Val di Fiemme til Val di Fiemme (2003). 

Carlsen sto også bak uttrykket «stafett er stafett» og ble kjent for å rope «La ham få en annen stav da, mann!» under Ski-VM 1982 i Holmenkollen da Oddvar Brå brakk staven i spurten mot Sovjetunionens Aleksandr Zavjalov.

Under Gullruten 2007 fikk Jon Herwig Carlsen og Kjell Kristian Rike hedersprisen for deres innsats som sportskommentatorer i NRK.

 Referanser 

 Eksterne lenker 



Kategori:Norske TV-programledere
Kategori:Norske sportsjournalister
Kategori:Norske pedagoger
Kategori:Sportsfunksjonærer
Kategori:Norske håndballspillere
Kategori:Norske ishockeyspillere
Kategori:Norgesmestere i håndball
Kategori:Juniornorgesmestere
Kategori:Programledere for NRK TV
Kategori:NRK-journalister
Kategori:Vinnere av Gullrutens hederspris
Kategori:Personer fra Oslo